Elsa Zylberstein. Elsa Zylberstein ("tugʻilgan paytidagi ismi:" Elza Florens Zylbersztejn; 1968-yil 16-oktyabrda tugʻilgan) – fransuz aktrisasi. Drama yoʻnalishida oʻqiganidan keyin, 1989-yilda aktrisalik karyerasini boshlagan va 60 dan ortiq filmlarda suratga tushgan. U „I’ve Loved You So Long“ (2008) filmi uchun eng yaxshi ikkinchi plandagi aktrisa yoʻnalishida César mukofotini qoʻlga kiritgan. Hayoti. Elza Florens Zylbersztejn 1968-yil 16-oktyabrda Parijda tugʻilgan. Otasi polshalik yahudiy Albert Zylbersztejn (1938-yilda tugʻilgan) va onasi fransiyalik katolik Liliane Chenard (1940-yilda tugʻilgan). Uning otasi fizik, onasi esa Dior kompaniyasida kosmetolog boʻlib ishlagan. Uning Benjamin (1970-yilda tugʻilgan) ismli akasi bor. U bolaligidan klassik raqs bilan shugʻullangan. Bakalavr darajasini olganidan soʻng u ingliz tilini oʻrgangan. U badiiy izlanishlarga juda ham qiziqqan. Elsa Zylbersteinning otasi samolyotda tasodifan Sharlotta Ramplni uchratib qolgan va uning maslahati bilan qizini Florent kurslarida Francis Huster qoʻl ostida aktyorlik mahoratini oʻrganish uchun yuborgan. Karyerasi. 1991-yilda Elsa Zylberstein rejissyor Maurice Pialat tomonidan suratga olingan „Van Gogh“ filmida rol oʻynagan. 1992-yilda u Michel Simon mukofotini qoʻlga kiritgan va „Eng istiqbolli aktrisa“ yoʻnalishida César mukofotiga nomzod boʻlgan. 1993-yilda u „Beau fixe“ filmida talaba rolini oʻynagan va Prix Romy Schneider sovrinini qoʻlga kiritgan. U Pascale Bailly, Diane Bertrand va ayniqsa Martine Dugowson kabi yosh rejissyorlar uchun ilhom parisi boʻlgan, ular unga „Mina Tannenbaum“ (1994) filmida Romane Bohringer bilan birga bosh rolni taklif qilishgan. Keyin „Farinelli“, „Mr N.“ va „Jefferson in Paris“ filmlarida rol oʻynagan. U „Lautrec“ filmida Suzanne Valadon, keyin esa „Modigliani“ filmida Jeanne Hebuterne rolini oʻynagan. Zylberstein „Man Is a Woman“ filmida qoʻshiqchi rolini oʻynagan. U, shuningdek, rejissyor Raul Ruiz tomonidan suratga olingan "Time Regained, " „Love Torn in a Dream“ va „That Day“ filmlarida ham suratga tushgan. 2006-yilda u „Little Jerusalem“ filmida Kichik Quddusda nikoh bilan bogʻliq muammolarga duch kelgan pravoslav yahudiy ayol, Matilda rolini oʻynadi. U, shuningdek, Christine Angotning romani asosida suratga olingan „J’invente rien“ filmida ham paydo boʻldi. 2008-yilda u Berlin festivalida taqdim etilgan ikkita filmda ishtirok etdi: „I’ve Loved You So Long“ va „La Fabrique des sentiments“.